**Ministru kabineta noteikumu projekta**

**“Pedagogu darba samaksas un valsts finansējuma pedagogu darba samaksai aprēķināšanas un piešķiršanas noteikumi”**

**sākotnējās ietekmes novērtējuma ziņojums (anotācija)**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | |
| 1. | Pamatojums | | | Ministru kabineta noteikumu projekts „Pedagogu darba samaksas un valsts finansējuma pedagogu darba samaksai aprēķināšanas un piešķiršanas noteikumi” (turpmāk – projekts) izstrādāts, pamatojoties uz Deklarācijas par Laimdotas Straujumas vadītā Ministru kabineta iecerēto darbību 31. punktā minēto par jauna pedagogu darba samaksas aprēķināšanas modeļa ieviešanu.  Arī Ministru kabineta 2014.gada 17.jūnija sēdes protokollēmuma (prot. Nr.33 98.§) „Noteikumu projekts "Grozījumi Ministru kabineta 2009.gada 22.decembra noteikumos Nr.1616 "Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai””4.punktā Izglītības un zinātnes ministrijai dots uzdevums līdz 2015.gada 31.augustam izstrādāt un iesniegt Ministru kabinetā izskatīšanai jaunu noteikumu projektu par kārtību, kādā aprēķina un sadala valsts budžeta mērķdotāciju (turpmāk – mērķdotācija) pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai.  Izglītības un zinātnes ministrijā (turpmāk – ministrija) saņemtajā Valsts kontroles revīzijas ziņojumā tika norādīts uz atsevišķām neprecizitātēm **Ministru kabineta** 2009.gada 28.jūlija noteikumos Nr.836 „Pedagogu darba samaksas noteikumi”” (turpmāk – MK noteikumi Nr.836), kuru esošā redakcija pieļauj atšķirīgu tiesiskā regulējuma izpratni, tāpēc var rasties nepamatots finanšu resursu izlietojums.  Izglītības attīstības pamatnostādnēs 2014. – 2020.gadam (apstiprinātas 22.05.2014.), Rīcības virziena 3.2. apakšpunktā,, Efektīva izglītības finanšu resursu pārvaldība” noteikts - ,,Izstrādāts un ieviests jauns vispārējās izglītības pedagogu atalgojuma modelis”.  Projekts izstrādāts, ņemot vērā OECD pētījuma „Par pedagogu darba samaksas sistēmu Latvijā” (2013.gads) rekomendācijas. | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | | Projekts izstrādāts, lai ieviestu jaunu pedagogu darba samaksas modeli. Lai samazinātu birokrātisko slogu, projektā iekļauts arī tiesiskais regulējums par kārtību, kādā aprēķina un sadala mērķdotāciju pašvaldības izglītības iestāžu pedagogu darba samaksai un dotāciju privātajām vispārējās un profesionālās izglītības iestādēm. Šāda pieeja devusi iespēju atteikties no papildu normatīvajiem aktiem (iepriekš - Ministru kabineta 2009.gada 22.decembra noteikumi Nr.1616 „Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai”, Ministru kabineta 2011.gada 5.jūlija noteikumos Nr.523 „Kārtība, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas”, Ministru kabineta 2014.gada 1.jūlija noteikumus Nr.371 “Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes”), Ministru kabineta 2009.gada 28.jūlija noteikumus Nr.836 “Pedagogu darba samaksas noteikumi” (turpmāk - MK noteikumi Nr.836).  No 2009.gada 1.septembra Latvijā tika mainīts pedagogu darba samaksas modelis, ieviešot pedagogu darba samaksas aprēķinā principu „nauda seko skolēnam”, kas radīja iespēju mērķdotācijas pedagogu algām aprēķinu sasaistīt ar skolēnu skaitu, kā arī skolēnu vajadzību ievērošanu, lietojot papildu koeficientus  vairākām izglītības programmām, pielietoti koeficienti normētā izglītojamo skaita aprēķināšanai.  Latvijā gan pamatizglītības, gan vidējās izglītības iestādēs ir skolēnu skaita ziņā ļoti mazas klases, lai gan princips „nauda seko skolēnam” rosināja pašvaldības sakārtot izglītības iestāžu tīklu. Tas ir viens no zemākajiem rādītājiem ES un OECD dalībvalstīs. Ļoti mazais skolēnu skaits klasēs lauku vidusskolās negatīvi ietekmē ne vien izglītības finansēšanu valstī, bet arī izglītības kvalitāti.  Papildu līdzekļi, kas no valsts budžeta nonāk pašvaldību rīcībā, bieži netiek izmantoti plašākam izglītības programmu, mācību priekšmetu piedāvājumam un individuālajam atbalstam izglītojamiem. Bieži tiek izlietoti neefektīvai, neprognozētai pedagogu darba likmju skaita palielināšanai un pedagogu darba samaksas paaugstināšanai.  Pašvaldību dibinātajās izglītības iestādēs saskaņā ar informāciju Valsts izglītības informācijas sistēmā (turpmāk – sistēmā) uz 19.01.2015.aptuveni 70% pedagogu darba samaksa no valsts budžeta ir mazāka par 760 euro mēnesī pirms nodokļu nomaksas. Trešdaļai skolotāju darba slodze ir mazāka par 0,7 no pilnas darba likmes (21 darba stundas). Pedagogu darba samaksas jaunajā modelī šiem pedagogiem darba samaksa varētu pieaugt, jo lielākā apjomā varēs apmaksāt papildus veicamos pienākumus. Šo skolotāju algas pieaugs. Ministrija ir izvērtējusi ietekmi uz tiem pedagogiem, kam, ieviešot jauno pedagogu darba samaksas modeli, alga var samazināties. Tie ir pedagogi, kuriem pašreiz darba samaksa ir lielāka par 1100 euro mēnesī pirms nodokļu nomaksas. Pedagogi, kurus jaunais modelis varētu ietekmēt negatīvi, ir aptuveni 3,9%. Minētā situācija ar algas samazināšanos izveidosies tajās skolās, kur esošā darba samaksas modeļa ietvaros, pedagogiem netika tarificēti pilnā apmērā visi papildpienākumi, bet paaugstināts atalgojums par likmi (21 darba stundu), kā arī tajās skolās, kur daļa valsts mērķdotācijas tika izmaksāta pedagogiem piemaksu veidā. Pārsvarā šie pedagogi strādāja ar lielu kontakstundu skaitu un tas radīja pārslodzi. Jaunajā modelī šī pārslodze tiek samazināta, jo pedagogi nevarēs strādāt ar tik lielu kontakstundu skaitu. Līdz ar to mazināsies arī atšķirība pedagogu atalgojumā par līdzvērtīgu darbu.  Pedagogiem darba samaksu un darba slodzi nosaka izglītības iestādes vadītājs mācību gada sākumā, izglītības iestādei aprēķinātās valsts mērķdotācijas ietvarā, veidojot izglītības iestādes pedagoģisko darbinieku tarifikācijas. Esošajā pedagogu darba samaksas modelī valsts mērķdotācija pedagogu algām, ko izglītības iestādei aprēķina pašvaldība, var mainīties no gada uz gadu, jo tā ir atkarīga no skolēnu skaita skolā. Ja pašvaldība neveic valsts mērķdotācijas pārdali, tad, skolēnu skaitam samazinoties, izglītības iestādei samazinās valsts mērķdotācijas apjoms pedagogu algām, līdz ar to samazinās pedagogu darba alga. Esošais pedagogu darba samaksas modelis nenodrošina pedagogu atalgojuma nemainību un stabilitāti. Jaunajā modelī pedagogu algu neietekmēs nelielas skolēnu skaita izmaiņas, kā arī klašu komplektu skaita izmaiņas. Līdz ar to pedagogu atalgojuma nemainība un stabilitāte palielināsies.  Pašvaldībām dotā iespēja pārdalīt valsts budžeta finansējumu bieži sekmēja pedagogu vidē izplatītu uzskatu par netaisnīgu atalgojumu, jo par līdzīgu darbu dažādās administratīvās teritorijās atalgojums var būt dažāds. Turklāt novados, kur ir liels skolu īpatsvars ar mazu skolēnu skaitu tajās, finansējums nebija pietiekams, lai nodrošinātu visus atbalsta pasākumus izglītojamiem. Savukārt skolās ar pietiekamu skolēnu skaitu, bija iespējams optimāli nodrošināt atbalsta pasākumu skolēniem, kā arī paaugstināt atalgojumu pedagogam par vienu likmi. Tas radīja milzīgu diferenci pedagogu atalgojumā, kā arī nevienlīdzīgu atbalsta pasākumu nodrošinājumu izglītojamiem.  Modelī “nauda seko skolēnam” mēnešalgas aprēķinā nav iekļauti daudzi pedagogu pamatpienākumi, kā arī veids, kādā tiek noteikti un atalgoti papildu pienākumi, nav caurskatāms un konsekvents. Lai gan divas trešdaļas pedagogu saņem vairāk nekā zemāko samaksu par darba likmi, kas noteikta MK noteikumi Nr.836, viņi turpina uzskatīt, ka viņu paveiktais nav apmaksāts pilnībā.  Pedagogu darba samaksas jaunajā modelī tiek saglabāta principa “nauda seko skolēnam” sasaiste ar skolēnu skaitu un paplašināta atbalsta pasākumu nodrošināšanas iespēja visiem izglītojamiem, neatkarīgi no skolas lieluma (izglītojamo skaita izglītības iestādē) un atrašanās vietas.  Pedagogu darba samaksas jaunajā modelī noteikta 36 darba stundu nedēļa (var strādāt mazāk, vai līdz 40 stundām nedēļā pie viena darba devēja), kurā vidējais mācību stundu skaits mācību priekšmeta pedagogam ir 24 mācību stundas, tādējādi netiek pieļauta pedagogu pārslodze un pedagoga darba slodzē ietverti visi pedagoga darba pienākumi, sekmējot pedagogu darba kvalitāti. Pedagoga darba slodzē saskaņā ar viņa amata aprakstu iekļauta mācību stundu vadīšana un to sagatavošana, kas ietver arī apmaksātas darba stundas par rakstu darbu labošanu, darbs ar izglītojamajiem individuāli un grupās pēc mācību stundām, kas ietver arī apmaksātas darba stundas par klases audzināšanu un konsultācijām, kā arī līdzdalība izglītības iestādes attīstības veicināšanā, kas ietver arī apmaksātas darba stundas par metodiskā darba veikšanu. Vispārējās un profesionālās izglītības skolotājiem darba slodzi plāno izglītības iestādes vadītājs sadarbībā ar skolotāju, nosakot darba pienākumus gada laikā atbilstoši šādai proporcijai:  1. mācību stundu vadīšana un sagatavošana – līdz 77 procentiem no apmaksāto stundu skaita gadā;  2. darbs ar izglītojamajiem individuāli un grupās pēc mācību stundām – līdz 22 procentiem no apmaksāto stundu skaita gadā;  3. līdzdalība izglītības iestādes attīstības veicināšanā – līdz 11 procentiem no apmaksāto stundu skaita gadā.  Darba laika iedalījums 3 blokos, norādot darba laika procentuālo sadalījumu, ļauj izglītības iestādes vadītājam saplānot skolotāja amata pienākumus un darba laiku **gada laikā**, ņemot vērā, ka gada laikā skolotājam ir 44 darba nedēļas (1584 apmaksātas darba stundas, ja vienai amata vienībai atbilst 36 darba stundas nedēļā).  *Piemēram: skolotājs māca matemātiku 24 kontaktstundas skolā ar lielu skolēnu skaitu klasē, neaudzina klasi, bet vada skolas metodisko padomi un aktīvi piedalās skolas sadarbības projektos.* Minētā skolotāja apmaksātā darba laika plānojums varētu būt (35 mācību nedēļu skaits gadā, 44 darba nedēļu skaits gadā): 1. mācību stundu vadīšana un sagatavošana – ((24 x 1,2 x 35=1008 minimālais apmaksātais darba laiks stundu vadīšanai un sagatavošanai) + (6 x 35 =210 katru mācību nedēļu 6 astronomiskās stundas papildus stundu sagatavošanai un darbu labošanai) = 1218 (76,8%);  2. darbs ar izglītojamajiem individuāli un grupās pēc mācību stundām – (6 x 35 = 210 katru mācību nedēļu 6 astronomiskās stundas konsultācijām) 13,2 %;  3. līdzdalība izglītības iestādes attīstības veicināšanā – 156 (10%)  *Piemēram: skolotājs māca vēsturi 25 stundas un audzina klasi, piedalās skolas metodiskajā darbā.* Minētā skolotāja apmaksātā darba laika plānojums varētu būt (35 mācību nedēļu skaits gadā, 44 darba nedēļu skaits gadā) šāds:  1. mācību stundu vadīšana un sagatavošana – ((25 x 1,13 x 35=989 minimālais apmaksātais darba laiks stundu vadīšanai un sagatavošanai) + (5 x 35 =175 katru mācību nedēļu 6 astronomiskās stundas papildus stundu sagatavošanai un darbu labošanai) = 1164 (73,5%);  2. darbs ar izglītojamajiem individuāli un grupās pēc mācību stundām – (6 x 35 = 210 (katru mācību nedēļu 6 astronomiskās stundas klases audzināšanai) + 138 (4 stundas katru nedēļu konsultācijām un individuālajam darbam ar izglītojamiem) = 348 ( 22 %);  3. līdzdalība izglītības iestādes attīstības veicināšanā – 72 (4,5%)  Kopējais finansējums pedagogu profesionālās darbības kvalitātes pakāpēm darba samaksas jaunajā modelī netiek palielināts. Tomēr jāņem vērā, ka katru gadu pedagogu profesionālās darbības kvalitātes pakāpi ieguvušo pedagogu skaits palielinās. Ministrija ir pieprasījusi jaunās politikas iniciatīvām 2016. – 2018. gadam katru gadu (2016.gadā 88 136 euro, 2017.gadā 140 329 euro, 2018.gadā 140329 euro) papildus finansējumu 4. un 5. pakāpes piemaksām Ja esošajā modelī piemaksas tika noteiktas uz likmi (21 darba stundu), tad, pārejot uz kopējo darba laiku 36 darba stundām, katras piemaksas apjoms ir proporcionāli palielināts, ņemot vērā attiecību 36/21. Vairākiem pedagogu amatiem (pagarinātās dienas grupas skolotājam, internāta skolotājam, bibliotekāram, koncertmeistaram, pedagogs karjeras konsultants, diriģentam), kuriem nav profesionālās darbības kvalitātes novērtēšanas metodikas,   tāpat kā esošajā pedagogu darba samaksas modelī piemaksu neaprēķina.  *Piemēram: skolotājam*, kas ieguvis 5.kvalitātes pakāpi un tarificēts uz vienu amata vienību (36 apmaksātas darba stundas nedēļā), piemaksa tiks noteikta 170 *euro* apmērā arī tad, ja minētajam skolotājam atbalsta pasākumos izglītojamajiem tiks apmaksāts darba laiks pagarinātās dienas grupas vadīšanai. Savukārt, ja skolotājs tiks tarificēts kā pagarinātās dienas grupas skolotājs un nevadīs mācību stundas, tad kvalitātes pakāpes piemaksa netiks aprēķināta.  Jaunajā modelī ir pārskatīts atbalsts valsts ģimnāziju un profesionālās izglītības kompetences centru pedagogam, nosakot papildu direktora vietnieka un izglītības metodiķa amata vienības.  Jaunais tiesiskais regulējums nosaka skolu iedalījumu četrās grupās pēc vidējā skolēnu skaita klasē. Atbilstoši šīm grupām noteikta vidējā vispārējās vidējās izglītības skolotāju, vispārējās pamatizglītības skolotāju, sākumizglītības skolotāju (turpmāk – skolotājs) vidējā amata alga valsts mērķdotācijas aprēķināšanai. Skolotāja vidējā amata alga atkarīga no vidējā skolēnu skaita klasē neatkarīgi no skolas atrašanās vietas, tādējādi skolotājiem par līdzīgu darbu izglītības iestādēs ar vienādu klašu piepildījumu. Pedagogu mēnešalgu katru gadu nosaka izglītības iestādes vadītājs, veicot tarifikāciju no 1.septembri līdz nākamā gada 31.augustam. Ja pedagoga mēneša darba samaksas noteikšanas kritēriji mainās, veic pedagoga darba pārtarifikāciju. Izglītības iestādes vadītājs tarifikāciju saskaņo ar izglītības iestādes dibinātāju vai tās noteikto kompetento iestādi. Cēsu 2.vakara (maiņu) vidusskolas dibinātājs ir Ministru kabinets, tāpēc minētās iestādes vadītājs tarifikāciju saskaņo ar Ieslodzījuma vietu pārvaldi.  Izglītības iestādē starpība starp zemāko un augstāko skolotāju amata algu nedrīkst pārsniegt 5 procentus no izglītības iestāžu grupai noteiktās vidējās skolotāja amata algas.  *Piemēram: izglītības iestāžu 5.grupā skolotāja vidējā amata alga par amata vienību vispārējās izglītības iestādēs ir 1000 euro.*  Izglītības iestādes vadītājs, veicot tarifikāciju piešķirtās valsts mērķdotācijas ietvaros, var noteikt skolotāja mēnešalgu no 950 *euro* par amata vienību līdz 1050 *euro* par amata vienību.  Projektā noteikts, kā tiek sadalīta valsts budžeta mērķdotācija, kā arī dotācija pedagogu darba samaksai.  Caurskatāma atalgojuma sistēma tiek nodrošināta, valsts līmenī nosakot pedagoga amata algu un aprēķinot skolotāju amata vienību skaitu katrai izglītības iestādei. Aprēķinātās skolotāju amata vienības un atbilstošo finansējumu mācību procesa nodrošināšanai saņem katra skola, pašvaldība to nepārdala.  Ņemot vērā to, ka izglītojamo skaits izglītības iestādē gada laikā mainās (vislielākais – 1.septembrī, vismazākais – 27. maijā), kā arī to, ka nepieciešams prognozēt izglītojamo skaitu uz 1. septembri, tiek izgūts sistēmā reģistrēto izglītojamo skaits 1.janvārī, 27. maijā un 10.jūlijā un aprēķināts vidējais izglītojamo skaits izglītības iestādē gada laikā. Lai savlaicīgi un precīzi aprēķinātu finansējumu pedagogu algām, pedagogu amata vienību aprēķinā tiek izmantots vidējais izglītojamo skaits un vidējais klašu komplektu skaits izglītības iestādē gada laikā. Vidējo izglītojamo skaitu vispārējās izglītības iestādēs aprēķina, izmantojot formulu:  **Vsk = S1×5+S2×3+ S3×4**  **12 ,**kur  Vsk – vidējais izglītojamo skaits kārtējā gadā vispārējās izglītības iestādē;  S1 - sistēmā kārtējā gada 1.janvārī reģistrēto izglītojamo skaitu;  S2 - sistēmā kārtējā gada 27.maijā reģistrēto izglītojamo skaitu;  S3 - sistēmā kārtējā gada 10.jūlijā reģistrēto izglītojamo skaitu.  Vidējo klašu/grupu komplektu skaitu vispārējās izglītības iestādēs aprēķina, kārtējā gada 1.janvārī, 27.maijā un 10.jūlijā sistēmā reģistrēto klašu/grupu komplektu skaitu summējot un dalot ar trīs.  Līdzīgi to aprēķina profesionālās izglītības iestādēm, izmatojot izglītojamo skaitu sistēmā kārtējā gada 1. janvārī, 27.maijā un 1.oktobrī, jo minētajās izglītības iestādēs izglītojamo uzņemšana izglītības programmās turpinās līdz 1.oktobrim.  *Skolotāju amata vienību aprēķinam:*  Pamatskolas vidējais skolēnu skaits ir 103 skolēni (1.-6.klasē – 71, t.sk. 17 skolēni speciālajās izglītības programmās un 7.-9.klasē – 32, t.sk. 4 skolēni speciālajās izglītības programmās) 9 klašu komplektos, kur vidējais skolēnu skaits klasē 11,4. Izglītības iestādē mācās arī 11 bērni pirmsskolas izglītības programmās (programmas bērniem no piecu gadu vecuma līdz pamatizglītības ieguves uzsākšanai).  Skolotāju amata vienību skaitu katrai izglītības iestādei aprēķina, izmantojot šādu formulu:  Formulā virs daļsvītras:  1. P – aprēķina normēto izglītojamo skaitu izglītības pakāpē, kuru iegūst vidējam izglītojamo skaitam speciālajās izglītības programmās piemērojot koeficientu 2.  1.-6.klase: 17x2+(71-17)=88 normētie skolēni  7.-9.klase: 4x2+(32-4)=36 normētie skolēni  2. K – aprēķina visiem izglītojamiem paredzēto mācību stundu skaitu nedēļai atbilstoši izglītības pakāpei un izglītības programmai.  1.-6.klase: 88x25,50=2244 mācību stundas  7.-9.klase: 36x33,33=1199,88 mācību stundas  Kopā: 2244+1199,88=3443,88 mācību stundas  3. I – aprēķinātās mācību stundas tiek izteiktas astronomiskajās stundās, piemērojot stundas ilguma koeficientu 0,667 (koeficients noteikts noteikumu projektā).  3443,88x0,667=2297,06 astronomiskās stundas  Formulā zem daļsvītras:  4. R – Aprēķina vidējo izglītojamo/skolotāju proporciju atbilstoši formulai: **R = 3\*S0,24**, kur S – skolēnu skaits skolā - proporcija ir 9,12.  5. G - Aprēķinātā vidējā izglītojamo/skolotāju proporcija tiek reizināta ar mācību priekšmetu pedagogu darba slodzi nedēļā - 36 stundas.  9,12\*36=328,32 astronomiskās stundas  6. T - Iegūto rezultātu 5.punktā reizina ar vidējo mācību stundu skaita attiecību pret atmaksāto stundu skaitu vienā skolotāja amata vienībā – koeficients 0,611 (koeficients noteikts noteikumu projektā).  328,32\*0,611=200,60 astronomiskās stundas.  Kad ir aprēķināti un zināmi visi skolotāju amata vienību aprēķina formulas indikatori, tiek aprēķināts skolotāju amata vienību skaits.  **AV** = 2297,06/200,60=11,45 skolotāju amata vienības.  Izglītības iestādēm, kuras tiek atvērtas vai reorganizētas no kārtējā gada 1.septembra, aprēķinot valsts finansējuma apmēru pedagogu darba samaksai, izmanto informāciju par bērnu un izglītojamo skaitu pa klasēm (grupām) un izglītības programmām, ko iestādes dibinātājs ir iesniedzis Izglītības un zinātnes ministrijā līdz attiecīgā gada 10.jūlijam.  Katrai 1. un 2.klasei, kurā izglītojamo skaits ir lielāks par 28 izglītojamajiem, aprēķinot mācību priekšmetu skolotāju amata vienības, papildus katrai klasei aprēķina septiņas mācību stundas, lai nodrošinātu vienlaikus otra pedagoga darbu klasē latviešu valodā, matemātikā un svešvalodā.  Lai īstenotu valdības stratēģiskajos plānos noteiktās prioritātes - pamatizglītības pirmā posma apguvi nodrošināt pēc iespējas tuvāk dzīvesvietai, skolotāju amata vienību skaitu līdz 2018.gada 1.septembrim aprēķina atsevišķi izglītības iestādes struktūrvienībai, kas izveidojusies izglītības iestāžu reorganizācijas rezultātā.  Lai sniegtu atbalstu iespējai izglītojamiem saturīgi pavadīt brīvo laiku pēc mācību stundām, jaunajā modelī tiek mainīta valsts finansējuma aprēķināšanas metodika interešu izglītības skolotāju darba apmaksai. Interešu izglītības skolotāju daļējai darba samaksai amata vienību skaitu aprēķina atbilstoši vidējam izglītojamo skaitam attiecīgajā administratīvajā teritorijā, klātienes vispārējās pamata un vispārējās vidējās izglītības iestādēs republikas pilsētās uz katriem 15 izglītojamajiem, novados – uz katriem 12 izglītojamajiem: 1. – 6.klasē – 3 stundas nedēļā, 7. – 9. klasē – 2 stundas nedēļā, 10. – 12.klasē – 1 stunda nedēļā.  Direktora un direktora vietnieka amata vienību skaitu un algu nosaka pēc vidējā skolēnu skaita skolā, ieskaitot bērnus no piecu gadu vecuma līdz pamatizglītības ieguves uzsākšanai. Valsts ģimnāzijās izglītības metodiķa un bibliotekāra amata vienību skaitu un algu nosaka pēc vidējā izglītojamo skaita skolā.  Vispārējās izglītības, profesionālās izglītības un interešu izglītības iestāžu direktori un viņu vietnieki, struktūrvienību vadītāji izglītības jomā, izglītības metodiķi, sporta organizatori, izglītības iestāžu bibliotekāri, pirmsskolas izglītības iestāžu vadītāji, viņu vietnieki un metodiķi, kuru darba slodze atbilst vienai amata vienībai, savu amata pienākumu ietvaros var veikt pedagoga darbu līdz septiņām stundām nedēļā, nesaņemot par to papildu samaksu, izņemot gadījumus, kad tiek veikta promesoša skolotāja aizvietošana. Ja iepriekš minētie pedagoģiskie darbinieki tarificēti uz nepilnu amatu, tad viņi citu pedagoģisko darbu var veikt tā, lai kopējā darba slodze nepārsniegtu 40 darba stundas nedēļā.  Jaunajā modelī noteikts atbalsta personāla (izglītības psihologa, skolotāja logopēda, pedagoga karjeras konsultanta) amata vienību skaits uz vidējo izglītojamo skaitu pašvaldībā, kam paredzēto valsts finansējumu pašvaldība sadala atbilstoši izglītojamo skaitam un izglītojamo atbalsta vajadzībām pašvaldībā. Kopumā būtiski palielinās no valsts budžeta apmaksātā atbalsta personāla (izglītības psihologa, skolotāja logopēda, pedagoga karjeras konsultanta) amata vienību skaits.   |  |  |  | | --- | --- | --- | | Atbalsta personāls | Amata vienību skaits (36 stundas) | Pedagoģiskās likmes uz 1.11.2014. (21 stunda) | | Psihologs | 325,718 | 154,8 | | Logopēds 1.-6.klase | 219,812 | 144,84 | | Pedagogs karjeras konsultants | 97,716 | 17,53 | | Kopā | 643,246 | 317,17 |   Sociālā pedagoga darba samaksai nepieciešamo finansējumu nosaka un nodrošina pašvaldība.  Pašvaldības sadala izglītības iestādēm to mērķdotācijas daļu, kas paredzēta atbalsta personāla finansēšanai, piemaksām par pedagoga profesionālās darbības kvalitātes pakāpēm, daļējo finansējumu interešu izglītības skolotāju darba samaksai un daļēju finansējumu bērnu no piecu gadu vecuma līdz pamatizglītības ieguves uzsākšanai pedagogu darba samaksai. Pašvaldība saņem papildu finansējumu līdz diviem procentiem no kopējās pašvaldībai aprēķinātās mērķdotācijas prombūtnē esošu pedagogu aizvietošanai, ilgstoši slimojošu izglītojamo mācīšanai, reemigrējošo un imigrējošo izglītojamo atbalstam latviešu valodas apguvei.  Pēc Valsts kases datiem 2014.gadā pašvaldību **neizlietotie līdzekļi** pedagogu darba samaksai vispārējo izglītības iestāžu pedagogiem 2 307 655 euro, speciālo izglītības iestāžu pedagogiem - 2 455 790 euro; pirmsskolas pedagogiem, kuri izglīto bērnus no 5 gadu vecuma – 507 283 euro. Ņemot vērā minēto, neizlietoto valsts finanšu līdzekļu summa veido aptuveni 2,5 % no pašvaldībām piešķirtās valsts mērķdotācijas. Ministrijas ieskatā neizlietoto valsts mērķdotācijas daļu pašvaldības varētu izlietot atbalsta personāla finansēšanai un prombūtnē esošu pedagogu aizvietošanai, ilgstoši slimojošu izglītojamo mācīšanai, reemigrējošo un imigrējošo izglītojamo atbalstam latviešu valodas apguvei.  Ministrija nākamā gada budžeta projektu pedagogu darba samaksai veido, izmantojot kārtējā gada vidējo izglītojamo skaitu un, ņemot vērā demogrāfisko prognozi, kas iegūta, izmantojot datus no Centrālās statistikas pārvaldes. Finansējuma apmēru periodam no 1.janvāra līdz 31.augustam sadalījumā pa pašvaldībām iesniedz Finanšu ministrijā kā nākamā gada valsts budžeta likumprojekta pielikumus. Ministrija atbilstoši Saeimā pieņemtajam ikgadējam valsts budžeta likumam sagatavo apstiprinātās mērķdotācijas sadalījumu pa izglītības iestādēm pašvaldību pamata un vispārējās vidējās izglītības iestāžu pedagogu darba samaksai un valsts sociālās apdrošināšanas obligātajām iemaksām periodam no 1.janvāra līdz 31.augustam un iesniedz to apstiprināšanai Ministru kabinetā. Valsts budžetā apstiprināto nesadalīto finansējumu kārtējam gadam no 1.septembra līdz 31.decembrim ministrija sadala, izmatojot kārtējā gada vidējo izglītojamo skaitu un iesniedz Ministru kabinetā apstiprināšanai.  Projekts paredz, ka pašvaldības mērķdotācijas saņemšanai un izdevumu veikšanai atver jaunu vai norāda esošu kontu Valsts kasē. Naudas līdzekļi tiek pārskatīti uz pašvaldību Valsts kases kontiem. Pašvaldības izdevumus pedagogu darba samaksai veic no Valsts kasē atvērtajiem norēķinu kontiem. Atbilstoši saņemtajam finansējumam, pašvaldības katru gadu sagatavo un sniedz atskaiti Valsts kases informācijas sistēmā “Valsts budžeta un pašvaldību budžeta pārskati” par mērķdotācijas izlietojumu. Šajā atskaitē pašvaldības norāda gan saņemto finansējumu Valsts kases kontā, gan atbilstoši tam – izlietoto. Tāpat, ja izglītības iestādes sistēmā ir sniegusi nepatiesas ziņas par izglītojamo skaitu un tās rīcība ir apstiprināta finanšu vai izglītības kvalitātes uzraudzības institūciju aktos vai atzinumos, kā arī gadījumos, ja nepamatoti izlietots pedagogu darba samaksai paredzētais finansējums, pašvaldībai jāatmaksā valsts budžetā atalgojumam neizlietotais finansējums vai arī jāatlīdzina nepamatoti izlietotais finansējums. Ja pārskatā uzrādītais atlikums pārskata gada beigās pārsniedz divus procentus no pašvaldībai piešķirtās mērķdotācijas iepriekšējā budžeta gadā, tas tiek ņemts vērā aprēķinot finansējumu pašvaldībai nākamajam budžeta gadam.  Noteikumu projekts ir attiecināms uz pašvaldību internātskolu pedagogu darba samaksu, jo minēto iestāžu pedagogi īsteno vispārējās izglītības programmas. Pašvaldību speciālās izglītības iestādes saskaņā ar Vispārējās izglītības likuma 3.panta 2.punktu nodrošina vispārējās izglītības īpašā veida – speciālās izglītības ieguvi. Tādēļ noteikumu projekts attiecināms uz pašvaldību speciālo izglītības iestāžu pedagogu darba samaksu.  Kultūras ministrijas padotības izglītības iestāžu, kā arī pašvaldību un privāto dibinātāju īstenoto izglītības programmu mākslā, mūzikā un dejā pedagogu samaksas sistēma ir iekļauta IZM izstrādātajai jaunajā pedagogu samaksas sistēmā. Profesionālās izglītības programmu mākslā, mūzikā un dejā mērķi ir saistīti ne tikai ar izglītojamo sagatavošanu profesionālai darbībai, bet arī ar nepieciešamību turpināt izglītību augstākā pakāpē, kā arī darbu ar talantīgiem bērniem izcilību audzināšanai un Latvijas nacionālās tradīcijas – Dziesmu un deju svētku kustības nepārtrauktības un kvalitātes nodrošināšanai.  No Kultūras ministrijas budžetā paredzētā finansējuma tiek nodrošināta pedagogu darba samaksa:   1. 14 Kultūras ministrijas padotībā esošo profesionālās vidējās izglītības iestāžu pedagogiem (gan profesionālās vidējās izglītības programmās, profesionālās ievirzes izglītības programmās, un 2 iestādēs arī pamatizglītības programmās); 2. pedagogiem 2 pašvaldību dibināto profesionālās vidējās izglītības iestāžu īstenotajās mākslas programmās; 3. pedagogiem 147 pašvaldību dibināto izglītības iestāžu un 4 privāto dibinātāju izglītības iestāžu īstenotajās profesionālās ievirzes programmās mūzikā, mākslā un dejā.   Aprēķini par nepieciešamo pedagogu slodžu skaitu un vienam audzēknim apmaksājamo stundu skaitu veikti, ņemot vērā noteikumu projektā noteikto aprēķinu principu un noteikto formulu, kā arī ņemot vērā mūzikas, mākslas un dejas programmu specifiku, programmu īstenošanas īpatnības un katrai programmai izvirzītās prasības.  Lai ņemtu vērā Kultūras ministrijas finansēto programmu specifiku un faktisko pedagogu noslodzi mūzikas, mākslas un dejas programmās 2015.gada februārī tika veikta mūzikas, mākslas un dejas pedagogu noslodzes izpēte un datu apkopošana. Atbilstoši iegūtajiem rezultātiem, un ņemot vērā prasības programmu īstenošanai, kā arī ierobežotos valsts budžeta līdzekļus pedagogu darba samaksas paaugstināšanai, Kultūras ministrija izvērtēja un noteica optimālos lielumus, kas iekļaujami noteikumu projekta 30.punkta formulas aprēķinā.  Kultūras ministrija, veicot aprēķinus, ir ņēmusi vērā programmu īstenošanai izvirzītos mērķus izglītības programmu īstenošanai. Katram izglītības programmas veidam ir veikti aprēķini, lai nodrošinātu efektīvu resursu, t.sk., cilvēkresursu un finanšu līdzekļu, izlietojumu. Kultūras ministrijas padotības iestādēs profesionālā ievirzes izglītības programmu prioritārais uzdevums ir vērsts uz apdāvinātu bērnu un jauniešu atlasi un izcilību attīstību, kā arī sagatavot izglītojamos iestājai profesionālās izglītības nākamajā pakāpē - profesionālajā vidējā izglītībā un pēc profesionālās vidējās izglītības pabeigšanas – iestājai augstskolās, vienlaikus nodrošinot izcilību un augstu mākslinieciskā izpildījuma kvalitāti. Līdz ar to tām ir noteiktas augstākas kvalitātes prasības gan iestājeksāmenu un izglītojamo atlases procesā, gan arī izglītības programmas īstenošanas un programmu apguves rezultātiem. Vienlaikus Kultūras ministrijas padotības izglītības iestādēs tiek sasniegti labi rezultāti vispārizglītojošajos mācību priekšmetos, par ko liecina centralizēto eksāmenu rezultātu salīdzinājums. Valsts un centralizēto eksāmenu rezultāti mūzikas un mākslas vidusskolās ir starp augstākajiem vidēji valstī un kopumā pārsniedz vidējos rādītājus starp profesionālās vidējās izglītības iestādēm. Pēdējo divu mācību gadu laikā lielākajai daļai no profesionālo kvalifikāciju ieguvušajiem audzēkņiem vērtējums profesionālās kvalifikācijas eksāmenos ir septiņas balles un augstāk (LNKC dati, 08.08.2014.).  Pašvaldību un citu dibinātāju īstenoto profesionālās ievirzes mākslas, mūzikas un dejas izglītības programmu īstenošanā līdzsvarojas darbs ar talantīgajiem bērniem un kultūrizglītības pieejamības nodrošināšanas funkcija reģionos. Līdz ar to pašvaldību un citu dibinātāju profesionālās ievirzes izglītības iestādēm ir nedaudz atšķirīgs kvalitātes prasību līmenis. Tas arī nosaka atšķirīgus koeficientus un grupu piepildījumu Kultūras ministrijas padotības un citu dibinātāju izglītības iestāžu īstenotajām izglītības programmās. Attiecīgi arī grupu piepildījums ir aprēķināts, ņemot vērā nepieciešamību noturēt ansambļa stundas ar piepildījumu no 2 līdz 39 audzēkņiem mūzikā un dejā, kā arī līdz 16 audzēkņiem mākslā, līdz ar to arī noteikumu projekta 34., 36. un 38.punktā ir paredzēti diferencēti lielumi, kas iekļaujami nepieciešamo pedagoģisko slodžu apmaksai.  Tā kā izglītības iestāžu izglītojamo skaitu nav paredzēts palielināt un arī izglītības programmu saturs šobrīd nemainās, tad, lai saglabātu Kultūras ministrijas izglītības padotības iestāžu konkurētspēju un augstas kvalifikācijas pedagogus, Kultūras ministrija iestrādā noteikumu projektā mākslas, mūzikas un dejas profesionālās ievirzes un profesionālās vidējās izglītības programmām atbilstošas amata algas (noteikumu projekta 2.pielikums), pedagogiem mācību stundu vadīšanai un sagatavošanai paredzēto minimālo laiku astronomiskajās stundās, kā arī Kultūras ministrijas padotības izglītības iestāžu, kā arī pašvaldību un privāto dibinātāju īstenoto izglītības programmu mākslā, mūzikā un dejā mācību priekšmetu pedagogu amata vienību aprēķinā piemērojamos papildu koeficientus, vidējo izglītojamo/pedagogu proporcijas sadalījumu un mācību priekšmetu stundu procentuālo attiecību.  Šo lielumu aprēķināšanā ir ņemtas vērā licencēto un akreditēto izglītības programmu apjoms stundās un īstenošanas kvalitātes prasības, kā arī jaunajā pedagogu darba samaksas modelī paredzētais skolotāja amata slodzes sadalījums, paredzot stundas mācību stundu vadīšanai un to sagatavošanai, darbam ar izglītojamajiem individuāli un grupās pēc mācību stundām, kā arī līdzdalībai izglītības iestādes attīstības veicināšanā.  Pedagogu darba samaksas jaunajā modelī profesionālās izglītības programmās mākslā, mūzikā un dejā vidējais mācību stundu skaits mācību priekšmeta pedagogam ir 22 - 28 mācību stundas, tādējādi pedagoga darba slodzē ietverti visi pedagoga darba pienākumi, sekmējot pedagogu darba kvalitāti.  Kultūras ministrijas padotības izglītības iestāžu, kā arī pašvaldību un privāto dibinātāju īstenoto izglītības programmu mākslā, mūzikā un dejā, mācību priekšmetu pedagogu amata vienību aprēķinā piemērojamie papildu koeficienti šādām izglītības programmām:  1.profesionālās vidējās izglītības mākslas programmām – 2,2;  2.profesionālās vidējās izglītības mūzikas programmām – 3,16;  3.profesionālās vidējās izglītības teātra programmām – 2;  4.profesionālās vidējās izglītības dejas programmām – 2;  5.profesionālās ievirzes izglītības programmām mākslā – 1,3;  6.profesionālās ievirzes izglītības programmām mūzikā ar kodu 10V – 1,3,  7.profesionālās ievirzes izglītības programmām mūzikā ar kodu 20V – 1,3,  8.profesionālās ievirzes izglītības programmām mūzikā ar kodu 30V – 1,3;  9.profesionālās ievirzes izglītības programmām dejas pamatos ar kodu 20V – 1,3,  10.profesionālās ievirzes izglītības programmām dejas pamatos ar kodu 30V – 1,3,  11.profesionālās ievirzes izglītības programmā dejā, kas tiek īstenota Kultūras ministrijas padotības iestādē paralēli vispārējās pamatizglītības programmai– 1,3;  12.profesionālās ievirzes izglītības teātra programmām – 1,3.  Līdz šim profesionālās ievirzes izglītības programmu mākslā, mūzikā un dejā uz vienu audzēkni apmaksājamo pedagoģisko likmju skaits tika aprēķināts, ņemot vērā kontaktstundu skaitu uz vienu izglītojamo katrā izglītības programmu mācību plānos, un šo izglītības programmu izmaksas objektīvi ir atšķirīgas. Jaunajā noteikumu projektā paredzēts, ka papildus kontaktstundām tiek apmaksāti arī pārējie pienākumi, kas jāveic pedagogam, sagatavojoties mācību stundām, veicot individuālu darbu ar audzēkni, sagatavojot mācību materiālus, izglītojamā līmenim atbilstošas skaņdarbu aranžijas utt., kā arī piedaloties izglītības iestādes attīstībā, atbilstoši jaunā pedagogu darba samaksas modeļa principiem. Savukārt, nosakot apmaksājamo slodžu skaitu profesionālās mūzikas izglītības programmās, jāņem vērā, ka mūzikas izglītības programmas paredz vairākas individuālās mācību stundas katram izglītojamajam, kas palielina izglītības programmu izmaksas, salīdzinot ar mākslas un dejas izglītības programmām, kur visas nodarbības plānotas grupās.  Ņemot vērā minēto, vidējās izglītojamo/pedagogu proporcijas sadalījums ir šāds:  7:1 Kultūras ministrijas padotības izglītības iestāžu profesionālās vidējās mūzikas izglītības programmās;  12:1 Kultūras ministrijas padotības izglītības iestāžu profesionālās vidējās mākslas izglītības programmās;  7:1 Kultūras ministrijas padotības izglītības iestāžu profesionālās vidējās dejas izglītības programmās;  4,15:1 Kultūras ministrijas padotības izglītības iestāžu profesionālās ievirzes mūzikas izglītības programmās ar kodu 20V;  8:1 Kultūras ministrijas padotības izglītības iestāžu profesionālās ievirzes mūzikas izglītības programmās ar kodu 30V;  7,8:1 Kultūras ministrijas padotības izglītības iestāžu profesionālās ievirzes mūzikas izglītības programmās ar kodu 10V;  10,4:1 Kultūras ministrijas padotības izglītības iestāžu profesionālās ievirzes mākslas izglītības programmās;  2,5:1 Kultūras ministrijas padotības izglītības iestāžu profesionālās ievirzes dejas izglītības programmā, kas tiek īstenota paralēli vispārējās pamatizglītības programmai;  12:1 pašvaldību profesionālās vidējās izglītības iestādēm, kurām finansējumu piešķir no Kultūras ministrijas budžeta, profesionālās vidējās mākslas izglītības programmām;  16:1 pašvaldību profesionālās vidējās izglītības iestādēm, kurām finansējumu piešķir no Kultūras ministrijas budžeta, profesionālās vidējās teātra izglītības programmām;  7,8:1 pašvaldības un privāto dibinātāju izglītības iestāžu profesionālās ievirzes mūzikas izglītības programmās ar kodu 10V;  5,2:1 pašvaldības un privāto dibinātāju izglītības iestāžu profesionālās ievirzes mūzikas izglītības programmās ar kodu 20V;  7,8:1 pašvaldības un privāto dibinātāju izglītības iestāžu profesionālās ievirzes mūzikas izglītības programmās ar kodu 30V;  13,85:1 pašvaldības un privāto dibinātāju izglītības iestāžu profesionālās ievirzes mākslas izglītības programmās;  15,6:1 pašvaldības un privāto dibinātāju izglītības iestāžu profesionālās ievirzes dejas izglītības programmās;  20,8:1 pašvaldības un privāto dibinātāju izglītības iestāžu profesionālās ievirzes dejas izglītības programmās;  3,85:1 pašvaldības un privāto dibinātāju izglītības iestāžu profesionālās ievirzes izglītības teātra programmās.  Mācību priekšmetu stundu procentuālo attiecību profesionālās ievirzes izglītības programmās mākslā, mūzikā un dejā aprēķina, vidējo mācību priekšmetu stundām paredzēto darba stundu skaitu dalot ar kopējo mācību priekšmetu pedagogu darba stundu skaitu – 28/36= 0,777.  Mācību priekšmetu stundu procentuālo attiecību profesionālās vidējās izglītības programmās mākslā, mūzikā un dejā aprēķina, vidējo mācību priekšmetu stundām paredzēto darba stundu skaitu dalot ar kopējo mācību priekšmetu pedagogu darba stundu skaitu – 22/36= 0,611.  Ņemot vērā Kultūras ministrijas padotības izglītības iestāžu izglītojamo skaitu un noslodzes īpatnības (mācību darbs līdz vēlam vakaram, publiskas uzstāšanās, profesionālas emocionālās attieksmes izkopšana mākslu specialitātēs utt.), ir pārskatīts izglītības iestādēm pienākošos papildus pedagoģisko amatu vienību skaits un proporcija pret izglītojamo skaitu (noteikumu projekta 5.pielikumā).  Jaunā pedagogu darba samaksas modeļa ieviešanai nepieciešamā papildus finansējuma aprēķins ir veikts ievērojot Ministru kabineta noteikumu projekta 30.punktā noteikto formulu, ņemot vērā mākslas, mūzikas, dejas un teātra programmām noteiktos kritērijus, kas iekļaujami formulas aprēķinā.  Ņemot vērā, ka pašvaldības finansējumu plāno budžeta gadam, projektā ietvertā regulējuma izpildei var nepietikt finansējums. Ievērojot minēto, projekts paredz, ka no pašvaldības budžeta finansēto pirmsskolas izglītības iestāžu pedagogu darba samaksu pašvaldības var ieviest pakāpeniski līdz 2018.gada 1.septembrim.  Dotācijas sadale un kārtība profesionālās ievirzes izglītības iestādēm noteikta Ministru kabineta 2011.gada 27.decembra noteikumos Nr.1035 “Kārtība, kādā valsts finansē profesionālās ievirzes mākslas, mūzikas un dejas izglītības programmas” un Ministru kabineta 20011.gada 27.decembra noteikumos Nr.1036 “Kārtība, kādā valsts finansē profesionālās ievirzes sporta izglītības programmas”, kurus nav plānots integrēt noteikumu projektā (jaunajā darba samaksas modelī). Vienlaikus jaunā darba samaksas modeļa regulējumā ņemta vērā profesionālās ievirzes izglītības specifika attiecībā uz pedagoga darba slodzes noteikšanu un citiem ar darba samaksas aprēķināšanu saistītiem jautājumiem.  Projektā saglabāts tiesiskais regulējums no MK noteikumiem Nr.836 par augstākās izglītības iestāžu pedagogu darba samaksu. Vēršam uzmanību uz to, ka augstskolas pedagogiem nav mainīta darba slodze, līdz ar to nevar mainīt zemāko noteikto atalgojumu. Turklāt augstskolu pedagogu algu nosaka pati augstskola, kas var paaugstināt (un praksē arī paaugstina) šajos noteikumos minēto zemāko samaksu par mēneša darba algas likmi. Līdz ar augstākās izglītības finansēšanas jaunā modeļa ieviešanu tiks izstrādāts jauns tiesiskais regulējums. | | | | |
| 3. | Projekta izstrādē iesaistītās institūcijas | | | Projekts apspriests ar pašvaldību izglītības pārvalžu vadītājiem un izglītības speciālistiem, izglītības iestāžu vadītājiem un viņu vietniekiem, saņemot priekšlikumus tiesiskā regulējuma papildināšanai.  Projekts apspriests un diskutēts šādās darba grupās:  1)Pedagogu darba samaksas modeļa izstrādes darba grupa (50-60 dalībnieku), kuras sastāvā iekļauti Izglītības un zinātnes ministrijas pārstāvji, sociālie un sadarbības partneri – Latvijas Izglītības un zinātnes darbinieku arodbiedrības, arodbiedrības ,,Latvijas izglītības vadītāju asociācija”, Latvijas Lielo pilsētu asociācijas, Latvijas Pašvaldību savienības, Latvijas Darba devēju konfederācijas, Latvijas Pedagogu domes, Interešu izglītības iestāžu direktoru konsultatīvās padomes,  Latvijas izglītības vadītāju asociācijas, kā arī citu nozaru ministriju pārstāvji;  2) Izglītības un zinātnes ministrijas pedagogu darba samaksas modeļa aprobācijas vadības grupa (darba grafiks ietvēra vizītes un tikšanās skolās un pašvaldībās);  3) Pedagogu darba samaksas modeļa ieviešanas vadības grupa. | | | | |
| 4. | Cita informācija | | | Nav | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | |
| 1. | Sabiedrības mērķgrupas,  kuras tiesiskais regulējums ietekmē vai varētu ietekmēt | | | Jaunais modelis ietekmēs izglītības iestāžu tīklu, nodrošinot izglītojamiem no piecu gadu vecuma līdz pamatizglītības otrajam posmam izglītību tuvāk dzīves vietai, savukārt izglītojamiem pamatizglītības otrajā posmā un vidējā izglītībā koncentrējoties vairāk reģionālajos centros, tādējādi veicinot konkurētspēju un nodrošinot izglītības kvalitāti.  Jaunā modeļa ieviešana var sekmēt pedagogu mobilitāti, kā arī pedagogu skaita pakāpeniskas izmaiņas.  Projekta tiesiskais regulējums attiecas uz aptuveni 26800 pedagogiem un 1200 izglītības iestādēm, kā arī 110 novadu pašvaldībām un 9 republikas pilsētu pašvaldībām. | | | | |
| 2. | Tiesiskā regulējuma ietekme uz tautsaimniecību un administratīvo slogu | | | Būtiski samazināsies administratīvais slogs pašvaldībām un izglītības iestādēm, jo Izglītības un zinātnes ministrija mērķdotāciju aprēķinās gan katrai pašvaldībai, gan katrai skolai.  Izglītības un zinātnes ministrija projekta ieviešanu nodrošinās esošo resursu ietvaros.  Projekts, mazinot administratīvo slogu, ietver trīs līdz šim spēkā esošos ministru kabineta noteikumus. | | | | |
| 3. | Administratīvo izmaksu monetārs novērtējums | | | Projekts šo jomu neskar. | | | | |
| 4. | Cita informācija | | | Nav | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| **Rādītāji** | | | **2015. gads** | | | Turpmākie trīs gadi (*euro*) | | |
| **2016.** | **2017.** | **2018.** |
| saskaņā ar valsts budžetu kārtējam gadam | | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (2015.) gadu | izmaiņas, salīdzinot ar kārtējo (2015.) gadu | izmaiņas, salīdzinot ar kārtējo (2015. gadu |
| 1 | | | 2 | | 3 | 4 | 5 | 6 |
| **1. Budžeta ieņēmumi:** | | | **551 191 624** | | **0** | **1 997 214** | **1 997 214** | **1 997 214** |
| **1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi** | | | **460 989 785** | | **0** | **1 997 214** | **1 997 214** | **1 997 214** |
| 62.resors "Mērķdotācijas pašvaldībām", t.sk.: | | | 335 979 563 | | 0 | 1 252 036 | 1 252 036 | 1 252 036 |
| Programma 01.00.00 "Mērķdotācijas izglītības pasākumiem" | | | 76 866 046 | |  | -3 512 014 | -3 512 014 | -3 512 014 |
| Programma 05.00.00 "Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām" | | | 235 321 980 | |  | 4 060 328 | 4 060 328 | 4 060 328 |
| Programma 10.00.00 "Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām" | | | 23 791 537 | |  | 703 722 | 703 722 | 703 722 |
| Izglītības un zinātnes ministrija | | | 99 310 324 | | 0 | 747 350 | 747 350 | 747 350 |
| Apakšprogramma 01.03.00 “Sociālās korekcijas izglītības iestāde” | | | 803 959 | |  | 0 | 0 | 0 |
| Apakšprogramma 01.05.00 “Dotācija privātajām mācību iestādēm” | | | 17 760 510 | |  | -1 266 180 | -1 266 180 | -1 266 180 |
| Apakšprogramma 02.01.00 “Profesionālās izglītības programmu īstenošana” | | | 67 270 511 | |  | 0 | 0 | 0 |
| Apakšprogramma 09.10.00 “Murjāņu sporta ģimnāzija” | | | 4 417 754 | |  | 70 000 | 70 000 | 70 000 |
| Apakšprogramma 09.19.00 “Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām” | | | 9 057 590 | |  | 1 943 530 | 1 943 530 | 1 943 530 |
| Kultūras ministrija (programma 20.00.00. "Kultūrizglītība") | | | 25 376 071 | |  | 0 | 0 | 0 |
| Labklājības ministrija (apakšprogramma "05.37.00. Sociālās integrācijas valsts aģentūras administrēšana un profesionālās un sociālās rehabilitācijas pakalpojumu sniegšana") | | | 216 452 | |  | -2 172 | -2 172 | -2 172 |
| Tieslietu ministrija (apakšprogramma 04.01.00. "Ieslodzījuma vietas") | | | 107 375 | |  | 0 | 0 | 0 |
| **1.2. valsts speciālais budžets** | | |  | |  |  |  |  |
| **1.3. pašvaldību budžets** | | | **90 201 839** | |  | **0** | **0** | **0** |
| **2. Budžeta izdevumi:** | | | **551 191 624** | | **0** | **12 742 889** | **34 096 077** | **47 819 005** |
| **2.1. valsts pamatbudžets** | | | **460 989 785** | | **0** | **12 742 889** | **34 096 077** | **35 080 290** |
| 62.resors "Mērķdotācijas pašvaldībām", t.sk.: | | | 335 979 563 | | 0 | 5 756 973 | 14 742 964 | 15 697 834 |
| Programma 01.00.00 "Mērķdotācijas izglītības pasākumiem" | | | 76 866 046 | |  | -6 498 585 | -12 471 727 | -12 471 727 |
| Programma 05.00.00 "Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām" | | | 235 321 980 | |  | 11 800 297 | 28 416 691 | 28 713 405 |
| Programma 10.00.00 "Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām" | | | 23 791 537 | |  | 455 261 | -1 202 000 | -543 844 |
| Izglītības un zinātnes ministrija | | | 99 310 324 | | 0 | 5 219 827 | 14 278 989 | 14 308 332 |
| Apakšprogramma 01.03.00 “Sociālās korekcijas izglītības iestāde” | | | 803 959 | |  | -4 428 | -13 285 | -13 285 |
| Apakšprogramma 01.05.00 “Dotācija privātajām mācību iestādēm” | | | 17 760 510 | |  | -686 968 | 585 665 | 615 008 |
| Apakšprogramma 02.01.00 “Profesionālās izglītības programmu īstenošana” | | | 67 270 511 | |  | 1 918 503 | 5 755 508 | 5 755 508 |
| Apakšprogramma 09.10.00 “Murjāņu sporta ģimnāzija” | | | 4 417 754 | |  | 135 286 | 265 859 | 265 859 |
| Apakšprogramma 09.19.00 “Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām” | | | 9 057 590 | |  | 3 857 434 | 7 685 242 | 7 685 242 |
| Kultūras ministrija (programma 20.00.00. "Kultūrizglītība") | | | 25 376 071 | |  | 1 709 114 | 4 895 576 | 4 895 576 |
| Labklājības ministrija (apakšprogramma "05.37.00. Sociālās integrācijas valsts aģentūras administrēšana un profesionālās un sociālās rehabilitācijas pakalpojumu sniegšana") | | | 216 452 | |  | 56 975 | 178 548 | 178 548 |
| Tieslietu ministrija (apakšprogramma 04.01.00. "Ieslodzījuma vietas") | | | 107 375 | |  | 0 | 0 | 0 |
| **2.2. valsts speciālais budžets** | | |  | |  |  |  |  |
| **2.3. pašvaldību budžets** | | | **90 201 839** | |  | **0** | **0** | **12 738 715** |
| **3. Finansiālā ietekme:** | | | **0** | | **0** | **-10 745 675** | **-32 098 863** | **-45 821 791** |
| **3.1. valsts pamatbudžets** | | | **0** | | **0** | **-10 745 675** | **-32 098 863** | **-33 083 076** |
| 62.resors "Mērķdotācijas pašvaldībām", t.sk.: | | | 0 | | 0 | -4 504 937 | -13 490 928 | -14 445 798 |
| Programma 01.00.00 "Mērķdotācijas izglītības pasākumiem" | | | 0 | | 0 | 2 986 571 | 8 959 713 | 8 959 713 |
| Programma 05.00.00 "Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām" | | | 0 | | 0 | -7 739 969 | -24 356 363 | -24 653 077 |
| Programma 10.00.00 "Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām" | | | 0 | | 0 | 248 461 | 1 905 722 | 1 247 566 |
| Izglītības un zinātnes ministrija | | | 0 | | 0 | -4 472 477 | -13 531 639 | -13 560 982 |
| Apakšprogramma 01.03.00 “Sociālās korekcijas izglītības iestāde” | | | 0 | | 0 | 4 428 | 13 285 | 13 285 |
| Apakšprogramma 01.05.00 “Dotācija privātajām mācību iestādēm” | | | 0 | | 0 | -579 212 | -1 851 845 | -1 881 188 |
| Apakšprogramma 02.01.00 “Profesionālās izglītības programmu īstenošana” | | | 0 | | 0 | -1 918 503 | -5 755 508 | -5 755 508 |
| Apakšprogramma 09.10.00 “Murjāņu sporta ģimnāzija” | | | 0 | | 0 | -65 286 | -195 859 | -195 859 |
| Apakšprogramma 09.19.00 “Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām” | | | 0 | | 0 | -1 913 904 | -5 741 712 | -5 741 712 |
| Kultūras ministrija (programma 20.00.00. "Kultūrizglītība") | | | 0 | | 0 | -1 709 114 | -4 895 576 | -4 895 576 |
| Labklājības ministrija (apakšprogramma "05.37.00. Sociālās integrācijas valsts aģentūras administrēšana un profesionālās un sociālās rehabilitācijas pakalpojumu sniegšana") | | | 0 | | 0 | -59 147 | -180 720 | -180 720 |
| Tieslietu ministrija (apakšprogramma 04.01.00. "Ieslodzījuma vietas") | | | 0 | | 0 | 0 | 0 | 0 |
| **3.2. speciālais budžets** | | | **0** | | **0** | **0** | **0** | **0** |
| **3.3. pašvaldību budžets** | | | **0** | | **0** | **0** | **0** | **-12 738 715** |
| **4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi)** | | | **X** | |  | **9 000 000** | **9 000 000** | **9 000 000** |
|  |  |  |  |
|  |  |  |  |
| **5. Precizēta finansiālā ietekme:** | | | X | | **0** | **-1 745 675** | **-23 098 863** | **-36 821 791** |
| **5.1. valsts pamatbudžets** | | | **0** | **-1 745 675** | **-23 098 863** | **-24 083 076** |
| 62.resors "Mērķdotācijas pašvaldībām", t.sk.: | | | 0 | -1 000 497 | -4 490 928 | -5 445 798 |
| Programma 01.00.00 "Mērķdotācijas izglītības pasākumiem" | | | 0 | 3 512 014 | 8 959 713 | 8 959 713 |
| Programma 05.00.00 "Mērķdotācijas pašvaldībām – pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām" | | | 0 | -4 760 972 | -15 356 363 | -15 653 077 |
| Programma 10.00.00 "Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām" | | | 0 | 248 461 | 1 905 722 | 1 247 566 |
| Izglītības un zinātnes ministrija | | | 0 | -747 350 | -13 531 639 | -13 560 982 |
| Apakšprogramma 01.03.00 “Sociālās korekcijas izglītības iestāde” | | | 0 | 4 428 | 13 285 | 13 285 |
| Apakšprogramma 01.05.00 “Dotācija privātajām mācību iestādēm” | | | 0 | 1 266 180 | -1 851 845 | -1 881 188 |
| Apakšprogramma 02.01.00 “Profesionālās izglītības programmu īstenošana” | | | 0 | -38 768 | -5 755 508 | -5 755 508 |
| Apakšprogramma 09.10.00 “Murjāņu sporta ģimnāzija” | | | 0 | -65 286 | -195 859 | -195 859 |
| Apakšprogramma 09.19.00 “Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām” | | | 0 | -1 913 904 | -5 741 712 | -5 741 712 |
| Kultūras ministrija (programma 20.00.00. "Kultūrizglītība") | | | 0 | 0 | -4 895 576 | -4 895 576 |
| Labklājības ministrija (apakšprogramma "05.37.00. Sociālās integrācijas valsts aģentūras administrēšana un profesionālās un sociālās rehabilitācijas pakalpojumu sniegšana") | | | 0 | 2 172 | -180 720 | -180 720 |
| Tieslietu ministrija (apakšprogramma 04.01.00. "Ieslodzījuma vietas") | | | 0 | 0 | 0 | 0 |
| 5.2. speciālais budžets | | | 0 | 0 | 0 | 0 |
| 5.3. pašvaldību budžets | | | 0 | 0 | 0 | -12 738 715 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | Ministru kabineta noteikumu projekta “Pedagogu darba samaksas un valsts finansējuma pedagogu darba samaksai aprēķināšanas un piešķiršanas noteikumi” ietekme uz valsts budžetu un pašvaldību budžetiem salīdzinājumā ar apstiprināto vidējā termiņa budžeta bāzi 2016., 2017. un 2018. gadiem pievienota anotācijas 2.pielikumā.  **Finansējums Izglītības un zinātnes ministrijai saskaņā ar valsts budžetu 2015.gadam – 435 289 887 *euro*,** tai skaitā 342 971 505 *euro*pedagogu darba samaksai un valsts sociālās apdrošināšanas obligātajām iemaksām**,** tai skaitā:  **62.resora “Mērķdotācijas pašvaldībām” – 335 979 563 *euro*,** tai skaitā 302 629 019 *euro* pedagogu darba samaksai un valsts sociālās apdrošināšanas obligātajām iemaksām**:**   * Mērķdotācijas pašvaldībām – pašvaldību pamata un vispārējās vidējās izglītības iestāžu, pašvaldību speciālās izglītības iestāžu un pašvaldību profesionālās izglītības iestāžu pedagogu darba samaksai un valsts sociālās apdrošināšanas obligātajām iemaksām” – **224 623 872 *euro****;* * Mērķdotācijas pašvaldībām – interešu izglītības programmu un sporta skolu pedagogu daļējai darba samaksai un valsts sociālās apdrošināšanas obligātajām iemaksām" – **10 698 108 *euro****;* * Mērķdotācijas pašvaldībām – pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām – **23 791 537 *euro***; * Mērķdotācijas pašvaldībām – pašvaldību speciālajām pirmsskolas izglītības iestādēm, internātskolām, Izglītības iestāžu reģistrā reģistrētajiem attīstības un rehabilitācijas centriem un speciālajām internātskolām bērniem ar fiziskās un garīgās attīstības traucējumiem – **76 866 046 *euro***, tai skaitā 43 515 502 *euro*pedagogu darba samaksai un valsts sociālās apdrošināšanas obligātajām iemaksām.   **15.resora “Izglītības un zinātnes ministrija” – 99 310 324 *euro*,** tai skaitā pedagogu darba samaksai un valsts sociālās apdrošināšanas obligātajām iemaksām40 342 486 *euro***:**  -  apakšprogrammas 09.19.00 “Finansējums profesionālās ievirzes sporta izglītības programmu pedagogu darba samaksai un valsts sociālās apdrošināšanas obligātajām iemaksām” apmērs 2015.gadā pedagogu darba samaksai un valsts sociālās apdrošināšanas obligātajām iemaksām ir **9 057 590 *euro.***   * apakšprogrammas 09.10.00 “Murjāņu sporta ģimnāzija” apmērs 2015.gadā ir **4 417 754 *euro***, tai skaitā pedagogu darba samaksai un valsts sociālās apdrošināšanas obligātajām iemaksām ir 651 266 *euro****.*** * apakšprogrammas 01.03.00 “Sociālās korekcijas izglītības iestāde” apmērs 2015.gadā ir **803 959 *euro***, tai skaitā pedagogu darba samaksai un valsts sociālās apdrošināšanas obligātajām iemaksām ir 255 326 *euro*. * apakšprogrammas 01.05.00 “Dotācija privātajām mācību iestādēm” apmērs 2015.gadā ir **17 760 510 *euro*** , tai skaitā pedagogu darba samaksai un valsts sociālās apdrošināšanas obligātajām iemaksām ir 6 028 151 *euro***.** * apakšprogrammas 02.01.00 “Profesionālās izglītības programmu īstenošana” apmērs 2015.gadā ir **67 270 511 *euro***, tai skaitā pedagogu darba samaksai un valsts sociālās apdrošināšanas obligātajām iemaksām (atlīdzība pedagogiem) - 24 350 153 *euro*.   Kultūras ministrija – **25 376 071 *euro***.  Labklājības ministrija – **216 452 *euro***.  Pašvaldības budžetos pedagogu darba samaksai – **90 201 839 *euro***.  Tieslietu ministrijai 2015.gadā plānotie izdevumi pedagogu darba samaksai ir  107 375 *euro*. Sakarā ar Ministru kabineta noteikumu projekta „Kārtība, kādā nosaka vispārējās izglītības, profesionālās izglītības, interešu izglītības un augstākās izglītības pedagogu darba slodzes un darba samaksas lielumu, kā arī aprēķina un sadala valsts finansējumu vispārējās, profesionālās un interešu izglītības iestāžu pedagogu darba samaksai” papildus finansējums pedagogu darba samaksai nav nepieciešams.  Detalizēti aprēķini par nepieciešamo papildus finansējumu pa izglītības iestāžu tipiem pievienoti pielikumos.  Vēršam uzmanību, ka, izvērtējot Valsts Izglītības informācijas sistēmas datus un Centrālās statistikas pārvaldes informāciju, izglītojamo skaits salīdzinot ar 2014.gada 1.septembri pamata un vispārējās vidējās izglītības iestādēs 2015.gada 1.septembrī būs par 3 227 bērniem lielāks, 2016.gadā - par 4 374 un 2017.gadā - par 4 526 lielāks, savukārt piecu un sešu gadu vecuma bērnu skaits izglītības iestādēs 2015.gada 1.septembrī būs par 3 328 bērniem mazāks, 2016.gadā - par 5 156 un 2017.gadā - par 4 126 mazāks. Līdz ar to pamata un vispārējās vidējās izglītības iestāžu pedagogu darba samaksai un izglītības iestādēs bērnu no piecu gadu vecuma izglītošanā nodarbināto pedagogu darba samaksai 463 380 euro apmērā 2016.gadā četriem mēnešiem, 1 480 467 euro apmērā 2017.gadā un 2 464 681 euro apmērā 2018.gadā.  Papildus norādām, ka 2014./2015.mācību gadā pedagogi ir ieguvuši kvalitātes pakāpes, kurām būtu jāparedz finansējums no 2015.gada 1.septembra. Kvalitātes pakāpes ieguvuši:  3.pakāpe – 653 pedagogi  4.pakāpe – 26 pedagogi  5.pakāpe – 4 pedagogi.  Aprēķinot papildus finansējumu pieņemam, ka katrs pedagogs teorētiski strādā vienu likmi:  Aprēķins:  3.pakāpe  653x50x1,2359 = 40 352x4= 161 408 euro 2016.gada 4 mēnešiem, attiecīgi 2017.gadam – 484 224 euro  4.pakāpe  26x130x1,2359 = 4 177x4= 16 708 euro 2016.gada 4 mēnešiem, attiecīgi 2017.gadam – 50 124 euro  5.pakāpe  4x170x1,2359x4= 840x4=3360 euro 2016.gada 4 mēnešiem, attiecīgi 2017.gadam – 10 080 euro  Papildus nepieciešamais finansējums pedagogu kvalitātes pakāpēm 2016.gada septembrim – decembrim – 181 476 euro, 2017.gadam 544 428 euro.  Saskaņā ar Ministru kabineta 2014.gada 10.novembra sēdes protokollēmuma (prot. Nr.61 28.§) 32.punktā noteikto pedagogu jaunā darba samaksas modeļa ieviešanai valsts, pašvaldību un privātajās izglītības iestādēs no 2015.gada 1.septembra valsts budžeta programmā “Līdzekļi neparedzētiem gadījumiem” ir rezervēts finansējums 2015.gada 4 mēnešiem kopā līdz 3 000 000 EUR, un turpmāk finansējums pilnam gadam līdz 9 000 000 EUR, paredzot finansējuma piešķiršanu pēc tam, kad būs beidzies modeļa aprobācijas process un Ministru kabinetā būs pieņemti attiecīgie normatīvie akti.  Nepieciešamais papildus finansējums Labklājības ministrijas padotības izglītības iestāžu pedagogu darba samaksai 2016.gada septembrim – decembrim – 59 147 *euro* salīdzinot ar 2015.gada apstiprināto budžetu, jeb 61 319 euro salīdzinot ar 2016.gada budžeta bāzi, attiecīgi 2017.gadam un turpmākiem gadiem – 180 720 *euro* salīdzinot ar 2015.gada apstiprināto budžetu, jeb 182 892 *euro* salīdzinot ar 2016.gada budžeta bāzi (pielikumā pievienota aprēķina tabula).  Nepieciešamais papildus finansējums Kultūras ministrijas padotības izglītības iestāžu pedagogu darba samaksai 2016.gada septembrim – decembrim – 1 709 114 *euro*, savukārt 2017.gadam un turpmākiem gadiem – 4 895 576 *euro* (pielikumā pievienota aprēķina tabula). Iemesls kāpēc nemainoties bāzes skaitļiem ir izmaiņas par nepieciešamo finansējumu ir tāds, ka ar 2016.gada 1.septembri plānots 2 KM izglītības iestādēm piešķirt profesionālās kompetences centra statusu.  Ministrija ir veikusi provizoriskus aprēķinus par finansiālo ietekmi pašvaldību budžetiem. Aprēķini veikti ņemot vērā pieejamo informāciju Valsts izglītības informācijas sistēmā uz 2015.gada 19.janvāri par visiem pedagogu amatiem, kādus piefinansē no pašvaldību budžetiem, tai skaitā pa visiem izglītības iestāžu tipiem – ne tikai pirmsskolas izglītības iestādēs. Provizoriskā finansiālā ietekme uz pašvaldības budžetiem– 3 184 679 *euro* mēnesī, attiecīgi 12 738 715 euro četriem mēnešiem, gadam – 38 216 144 *euro* (pielikumā pievienots detalizēts aprēķins).  Noteikumu norma, kas attiecas uz amata algām, kas tiek maksātas no pašvaldību budžetiem, t.i., pirmsskolas pedagogiem, interešu izglītības skolotājiem stājas spēkā 2018.gada 1.septembrī. Līdz 2018.gada 1.septembrim pašvaldības iespēju robežās var pakāpeniski paaugstināt šo pedagogu algas. Līdz ar to provizoriskā finansiālā ietekme uz pašvaldības budžetiem 2016.gadā 0 *euro*, 2017.gadā 0 *euro*, 2018.GADĀ 12 738 715 *euro*. | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Cita informācija | | Ministrija vērš uzmanību, ka tika iesniegti priekšlikumi jaunajām politikas iniciatīvām jaunā pedagogu atalgojuma modeļa ieviešanai norādot nepieciešamo finansējumu 2016.gadam un turpmākajiem gadiem – 31,4 milj. euro.  Ministrija ir veikusi sociālo partneru priekšlikumu, kas saistīti ar pedagogu darba samaksas jaunā modeļa ieviešanu 2016.gada 1.septembrī, finansiālo novērtējumu:   |  |  |  | | --- | --- | --- | | **Sociālo partneru priekšlikumu finansiālais novērtējums (finansiālā ietekme vērtēta kā papildus nepieciešamais finansējums jau aprēķinātajām papildus finansējumam pedagogu darba samaksas jaunajam modelim)** | | | | **Latvijas izglītības un zinātnes darbinieku arodbiedrība** | Finansiālā ietekme mēnesim, *euro* | Finansiālā ietekme gadam, *euro* | | Izglītības iestādes bibliotekāra amata alga  700 euro | 74 436 | 893 227 | | Pirmsskolas izglītības iestāžu pedagogu amata alga – 790;870;950 | 501 722 | 6 020 659 | | Visām izglītības iestādēm 1 direktora amata vienība | 115 528 | 1 386 333 | | Interešu izglītības iestāžu pedagogu daļējai darba samaksai amata vienību skaitu aprēķina atbilstoši izglītojamo skaitam republikas pilsētās – uz katriem 15 izglītojamiem, novados – uz katriem 10 izglītojamiem: 1.-6.klasei 4 stundas, 7.-9.klasei – 2 stundas, 10.-12.klasei – 1 stunda | 351 761 | 4 221 132 | | Valsts ģimnāzijām 10% piemaksa pie amata algas | 125 240 | 1 502 880 | | Paaugstināt skolotāju amata algu visām grupām – 870;930;990;1050 | 1 452 276 | 17 427 313 | | **Latvijas izglītības vadītāju asociācija** |  |  | | Vietnieku amata alga 12% mazākā kā direktoriem 964;1054;1143;1232;1321;1411;1500;1589;1679; | 282 491 | 3 389 894 | | **Latvijas lielo pilsētu asociācija** |  |  | | Amata alga skolotājiem 4.grupas izglītības iestādēs | 198 088 | 2 377 054 | | **Kopā** | **3 101 541** | **37 218 492** |   Latvijas izglītības un zinātnes darbinieku arodbiedrība ir iesniegusi “Neatliekamie pasākumi pedagogu darba samaksas jaunā modeļa uzlabošanai pirms tā ieviešanas 2016.gadā un pedagogu darba samaksas paaugstināšanas grafiku 2017. – 2019.gadam” (1.pielikums). Neatliekamo pasākumu finansiālās ietekmes novērtējums iekļauts pie pārējo sociālo partneru priekšlikumiem, bet iesniegtā grafika finansiālā ietekme apkopota pa gadiem līdz 2019.gadam:   |  |  |  |  | | --- | --- | --- | --- | |  | 2017.gads | 2018.gads | 2019.gads | | miljonos | miljonos | miljonos | | Vispārējā izglītība |  |  |  | | Pieaugums pedagogu algām | 46,2 | 59,4 | 67,8 | | Pieaugums izglītības iestāžu administrācijas algām | 1,1 | 2,9 | 2,9 | | Piemaksas valsts ģimnāzijām 10% | 2 | 2 | 2 | | Pašvaldībām papildus 3% | 8,3 | 8,7 | 8,9 | | Kopā | **57,6** | **73** | **81,6** | | Augstākā izglītība un zinātne |  |  |  | | Bāzes finansējuma un studiju vietas izmaksu pieaugums | 25 | 36 | 44 | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Pēc Ministru kabineta noteikumu projekta “Pedagogu darba samaksas un valsts finansējuma pedagogu darba samaksai aprēķināšanas un piešķiršanas noteikumi” pieņemšanas tiks sagatavoti grozījumi šādos Ministru kabineta noteikumos:  1.Ministru kabineta 2000.gada 4.aprīļa noteikumi Nr. 135 **„**Noteikumi par kvalificētā personāla skaitu un nepieciešamo aprīkojumu vispārējās bērnu aprūpes un audzināšanas iestādēs“;  2. Ministru kabineta 2001.gada 28.augusta noteikumi Nr.382 **„**Interešu izglītības programmu finansēšanas kārtība”.  3. Ministru kabineta 20011.gada 27.decembra noteikumos Nr.1036 “Kārtība, kādā valsts finansē profesionālās ievirzes sporta izglītības programmas”.  4. Ministru kabineta 2007.gada 2.oktobra noteikumos Nr.655 ,,Noteikumi par profesionālās izglītības programmu īstenošanas izmaksu minimumu uz vienu izglītojamo”.  5. Ministru kabineta 2010.gada 31.augusta noteikumi Nr.825 “Speciālās izglītības iestāžu, vispārējās izglītības iestāžu speciālās izglītības klašu (grupu) un internātskolu finansēšanas kārtība.” |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav |

Anotācijas V sadaļa – projekts šīs jomas neskar.

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 30 novadu semināri izglītības iestāžu vadītājiem un vietniekiem, kā arī apspriedes un diskusijas.  Projekts 2015.gada 24.aprīlī nosūtīts pirmajai apspriešanai sociālajiem un sadarbības partneriem un pašvaldību izglītības pārvalžu vadītājiem un speciālistiem.  Projekts publicēts Izglītības un zinātnes ministrijas interneta vietnē mājas lapā (30.04.2015.). |
| 2. | Sabiedrības līdzdalība projekta izstrādē | Projekts apspriests un diskutēts ar pašvaldību izglītības pārvalžu vadītājiem un izglītības speciālistiem, izglītības iestāžu vadītājiem un vietniekiem; ar arodbiedrību ,,Izglītības vadītāju asociācija”, Latvijas Izglītības un zinātnes darbinieku arodbiedrību, Latvijas Pašvaldību savienību, Latvijas lielo pilsētu asociāciju, Latvijas logopēdu asociāciju un Latvijas Skolu psihologu asociāciju, kā arī Latvijas Skolu Bibliotekāru biedrību. |
| 3. | Sabiedrības līdzdalības rezultāti | Projekts pilnveidots atbilstīgi budžeta iespējām, pārskatot un palielinot izglītības iestādei izglītības programmu īstenošanai nepieciešamo pedagogu amatu vienību skaitu. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Izglītības un zinātnes ministrija, Kultūras ministrija, Tieslietu ministrija, Labklājības ministrija, novadu un republikas pilsētu pašvaldības, kā arī privātās izglītības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts nerada nepieciešamību izveidot jaunas institūcijas vai likvidēt vai reorganizēt esošās. |
| 3. | Cita informācija | Nav |

Izglītības un zinātnes ministre Mārīte Seile

Valsts sekretāra vietnieks –

Nodrošinājuma un finanšu departamenta direktors,

valsts sekretāra pienākumu izpildītājs Elmārs Martinsons

06.08.2015.

8116

L.Buceniece,

67047930, [liga.buceniece@izm.gov.lv](mailto:liga.buceniece@izm.gov.lv)

M.Jansone,

67047973, [modra.jansone@izm.gov.lv](mailto:modra.jansone@izm.gov.lv)

A.Trokša,

67047858, [alise.troksa@izm.gov.lv](mailto:alise.troksa@izm.gov.lv)

A.Veidemanis

67047831, [arturs.veidemanis@izm.gov.lv](mailto:arturs.veidemanis@izm.gov.lv)